KIRJALLINEN KYSYMYS P-0826/02 esittäjä(t): Maurizio Turco (NI) komissiolle. OLAF:n aloittamat tutkimukset.



Virallinen lehti nro 301 E , 05/12/2002 s. 0058 - 0059



KIRJALLINEN KYSYMYS P-0826/02 esittäjä(t): Maurizio Turco (NI) komissiolle (18. maaliskuuta 2002) Aihe: OLAF:n aloittamat tutkimukset Voisiko komissio tehdä yhteenvedon siitä, mitä tutkimuksia Euroopan petostentorjuntavirastolla OLAF:lla on ollut meneillään tammikuun ja joulukuun 2001 välisenä aikana ja vuonna 2002, sekä mitä tutkimuksia se on saanut päätökseen kyseisenä aikana? Voisiko komissio myös ilmoittaa kustakin tutkimuksesta, - mikä laitos oli kyseessä; - kunkin asiakokonaisuuden käsittelyn alkamisajankohdan ja mahdollisesti myös päättymisajankohdan sekä oletetussa (tai mahdollisesti toteen näytetyssä) petoksessa kyseessä olleen rahasumman; - mitä aloitteita on tehty niiden päätökseen saatujen tutkimusten johdosta, joissa on todettu Euroopan unionin toimielimiin kohdistuneita petoksia? Michaele Schreyerin komission puolesta antama vastaus (6. toukokuuta 2002) Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999, annettu 25 päivänä toukokuuta 1999,(1) 12 artiklan 3 kohdassa säädetään, että OLAF:n johtaja toimittaa säännöllisesti kertomuksen Euroopan parlamentille, neuvostolle, komissiolle ja tilintarkastustuomioistuimelle viraston tutkimusten tuloksista ottaen huomioon tutkimusten luottamuksellisuuden ja kunnioittaen asianomaisten henkilöiden laillisia oikeuksia sekä noudattaen tarvittaessa oikeuskäsittelyyn sovellettavia kansallisia säännöksiä. Näiden säädösten nojalla OLAF:n johtaja esittää tiedot joko tapauskohtaisesti, parlamentin osalta talousarvion valvontavaliokunnalle, tai OLAF:n vuosittain 1. kesäkuuta 31. toukokuuta väliseltä kaudelta julkaisemassa toimintakertomuksessa, jossa virasto esittää tilastollisen erittelyn kauden aikana arvioiduista ja tutkituista tapauksista sekä tapauksista, joiden käsittely on päätetty. Kaudella 1. tammikuuta 2001 31. toukokuuta 2001 arvioitujen, tutkittujen tai päätettyjen tapausten osalta komissio pyytää arvoisaa parlamentin jäsentä tutustumaan OLAF:n vuosittaiseen toimintakertomukseen 1. kesäkuuta 2000 31. toukokuuta 2001 väliseltä kaudelta. Lisäksi 1. kesäkuuta 2001 jälkeen arvioitujen, tutkittujen tai päätettyjen tapausten osalta komissio ilmoittaa, että OLAF:n vuosittainen toimintakertomus kaudelle 1. kesäkuuta 2001 31. toukokuuta 2002 julkaistaan alkusyksystä 2002. Mitä tulee arvoisan parlamentin jäsenen pyyntöön siitä, että komissio ilmoittaisi tutkimusten kohteena olevien laitosten nimet sekä tutkimusten ajankohdan, komissio toteaa, että OLAF ei voi antaa tällaisia tietoja, koska se voi haitata käynnissä olevia tutkimuksia tai loukata sellaisten taloudellisten toimijoiden ja/tai yksityishenkilöiden oikeuksia, joiden toimintaa on tutkittu tai tutkitaan havaittujen sääntöjenvastaisuuksien vuoksi. Jos todetaan, että taloudellinen toimija on rikkonut yhteisön lainsäädännön määräyksiä siten, että rikkominen vaikuttaa Euroopan yhteisöjen yleiseen talousarvioon tai muihin yhteisöjen varainhoitoon kuuluviin talousarvioihin, yhteisöjen nimissä toimivat jäsenvaltiot perivät (tai jos kysymys on suorasta rahoituksesta, komissio perii) perusteettomasti maksetut määrät takaisin ja määräävät eräissä tapauksissa hallinnollisia sakkoja. Lisäksi OLAF toimittaa asian edellä mainittujen säädösten mukaisesti toimivaltaisten kansallisten viranomaisten käsiteltäväksi. Nämä viranomaiset voivat tarvittaessa käynnistää tapausten rikosoikeudellisen käsittelyn. (1) EYVL L 136, 31.5.1999.